Diari Oficial de la Generalitat Valenciana


Sumari del DOGV 5102, del 28-09-2005 (2005/10070)

ORDE de 16 de setembre de 2005, de la Conselleria d'Infraestructures i Transport, de convocatòria d'ajudes per a l'adquisició de sistemes de peatge i millora de la flota adscrita a les empreses operadores de servicis regulars de transport de viatgers per carretera en l'entorn metropolità de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5102

Data del DOGV
:   28-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10000


Data del document
:   16-09-2005

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

 Descriptors 

:   * suport econòmic
    * equip de vehicle
    * empresa de transport
    * transport de viatgers
    * ajuda pública

ORDE de 16 de setembre de 2005, de la Conselleria d'Infraestructures i Transport, de convocatòria d'ajudes per a l'adquisició de sistemes de peatge i millora de la flota adscrita a les empreses operadores de servicis regulars de transport de viatgers per carretera en l'entorn metropolità de València. [2005/X10510]
  
La potenciació del transport públic col·lectiu en els espais metropolitans requerix, entre altres, mesures de millora de la qualitat de l'oferta de transport. Un dels determinants del nivell de qualitat és, òbviament, el de l'antiguitat del parc de vehicles de què se servixen les empreses prestatàries de servicis de transport regular de viatgers, així com l'accessibilitat d'estos. De la mateixa manera, la incorporació a la flota de vehicles de sistemes de peatge avançats permet un increment de la velocitat comercial, i disminuir el temps dels viatges i fer, d'esta manera, més atractiu l'ús del transport públic col·lectiu.
  
D'altra banda, la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació, preveu mesures específiques orientades a garantir l'accessibilitat de les persones afectades de mobilitat reduïda als vehicles destinats a la prestació de servicis de transport regular, per mitjà de l'adaptació de la plataforma del vehicle i els sistemes d'ascens i descens.
  
De conformitat amb el que s'ha exposat, s'ha considerat oportú donar continuïtat al programa plurianual d'ajudes per a la renovació del parc mòbil metropolità que, des de 1998, es convoquen regularment des de la, en aquell moment, Conselleria d'Obres Públiques, Urbanisme i Transports. En este cas es tracta de propiciar millores en la flota d'aquelles concessions que operen en l'entorn metropolità de València, i complementar, en este cas, aquelles ajudes que per als servicis interiors a l'àrea puga establir l'Entitat Pública de Transport Metropolità de València (ETM).
  
Per tot això, atés el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, del Govern Valencià i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Article primer. Objecte, règim i finançament
  
1. L'objecte d'esta orde és atorgar ajudes econòmiques per al 2005 per a la renovació i l'ampliació de la flota de material mòbil i adquisició de sistemes de peatge avançat per les empreses concessionàries de servicis regulars de transport públic de viatgers per carretera que operen en l'entorn de l'Àrea de Transport Metropolità de València.
  
2. El règim de les ajudes serà el determinat en els articles següents.
  
3. Les ajudes previstes en la present orde es finançaran a càrrec del crèdit contingut en el programa 513.30, línia T0816000, del capítol VII, dels pressupostos corresponents al 2005 de la Conselleria d'Infraestructures i Transport, amb un import global de 364.600 euros que, podrà ser ampliat en cas d'existència de disponibilitats pressupostàries.
  
Article segon. Beneficiaris
  
1. Als efectes de la present convocatòria podran ser beneficiaris de subvenció les empreses que complisquen les condicions següents:
  
a) Que siguen titulars de concessions de servicis de transport públic regular d'ús general de viatgers per carretera de competència de la Generalitat Valenciana que mantinguen algun trànsit interior a l'Àrea de Transport Metropolità de València
  
b) Que renoven o amplien la seua flota de material mòbil, des de l'1 de gener de 2005.
  
c) Que adquirisquen des de l'1 de gener de 2005 sistemes avançats de peatge, que hauran de complir els criteris de modularitat, fiabilitat, i compatibilitat amb la resta d'operadors de l'Àrea de Transport Metropolità de València, la qual cosa exigix que el dit sistema present les prestacions mínimes següent:
  
- Acceptació de títols amb format ISO de targeta de crèdit.
  
- Lectura de banda magnètica central d'alta coercitivitat (3.500 +- 250 Oe).
  
- Impressió per impacte en la cara contrària a la de la banda i en el sentit longitudinal a esta.
  
- Capacitat per a reconéixer forats manuals efectuats en la targeta, descomptant els viatges que corresponga.
  
- Gravació de la informació en la banda magnètica segons l'estructura i els processos definits per l'Entitat Pública de Transport Metropolità de València (ETM).
  
2. A més del que disposa l'apartat anterior, els que sol·liciten ser beneficiaris de les ajudes:
  
a) Hauran d'acreditar no tindre pendent el pagament de cap sanció per incompliment de la legislació sobre el transport.
  
b) Estaran obligats, en tot moment, a facilitar tota la informació que els siga requerida per la Direcció General de Transports, Ports i Costes, i a sotmetre's a qualsevol actuació de control i verificació de l'ocupació i l'ús de les ajudes atorgades.
  
Article tercer. Sol·licituds, documentació i terminis
  
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que se adjunta al text de la present orde, dirigida al conseller d'Infraestructures i Transport.
  
2. Les dites sol·licituds, junt amb la corresponent documentació, s'hauran de presentar en el termini de 20 dies naturals comptadors a partir del dia següent al de la publicació de la present orde en el Diari Oficial de la Generalitat Valenciana, en el registre d'entrada de la Conselleria d'Infraestructures i Transport, o bé en qualsevol de les formes establides en l'article 1 del Decret 130/1998, de 8 de setembre, del Consell de la Generalitat Valenciana. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. Les sol·licituds hauran d'incloure descripció del material mòbil que es proposa incorporar a la concessió.
  
4. Les sol·licituds de subvenció relatives a l'adquisició de sistemes de peatge hauran d'acompanyar de la descripció de les característiques tècniques i de la factura proforma amb l'import de l'equip, i s'indicarà la seua compatibilitat amb els equips certificats per l'ETM.
  
5. Totes les sol·licituds hauran d'anar acompanyades, a més, de la documentació següent (original o per mitjà de còpia degudament compulsada):
  
a) Documents acreditatius de la personalitat del sol·licitant i, si és procedent, poders de representació de la persona que represente l'empresa interessada.
  
b) Document d'Identificació Fiscal del sol·licitant (CIF de l'empresa o, si és procedent, NIF).
  
c) Factura proforma del vehicle, full de comanda o semblant, que incloga les característiques tècniques detallades del xassís i de la carrosseria.
  
d) Dades de domiciliació bancària.
  
e) Alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula del citat impost.
  
f) Declaració responsable de trobar-se al corrent en el compliment de les obligacions tributàries i de Seguretat Social i de no tindre pendent de pagament cap sanció per incompliment de la legislació sobre el transport.
  
Posteriorment, i si no s'haguera presentat junt amb la sol·licitud, s'haurà d'aportar prèviament a la resolució de la concessió, i, en tot cas, en el termini de 20 dies assenyalat en el punt 2 d'este article, la corresponent documentació acreditativa:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, tindran validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
  
Quan l'empresa no estiga obligada a presentar les declaracions o els documents relatius a obligacions tributàries i de Seguretat Social, acreditarà esta circumstància per mitjà de declaració responsable.
  
Article quart. Quantia
  
1. Per l'adquisició de sistemes magnètics de peatge i expenedores a bord: s'establix una ajuda variable en funció de la quantia de la inversió amb un límit de 3.000 euros per autobús. Els percentatges són els següents:
  
- Cost unitari del sistema de peatge per autobús superior a 4.800 euros: 50% del preu total d'adquisició (sense IVA).
  
- Cost unitari del sistema de peatge per autobús entre 3.000 i 4.800 euros: 30% del preu total d'adquisició (sense IVA).
  
- Cost unitari del sistema de peatge per autobús inferior a 3.000 euros: 20% del preu total d'adquisició (sense IVA).
  
2. Per l'adquisició de vehicles s'establixen les ajudes següents:
  
- Per a vehicles nous de classe I o II de pis baix o semibaix, una subvenció del 50% sobre el cost d'adquisició (sense IVA), amb un màxim de 90.000 euros per unitat.
  
- Per a la resta de vehicles nous, una subvenció del 40% del preu d'adquisició (sense IVA) amb un màxim de 75.000 euros per unitat.
  
- En estos dos casos, este límit serà incrementat en 6.000 euros per unitat si es tracta de vehicles habilitats per al transport de persones amb mobilitat reduïda, i queden, per tant, en este cas, els límits en 96.000 euros i en 75.000 euros per vehicle respectivament.
  
- Se subvencionaran també en este cas l'adquisició de vehicles usats amb una antiguitat igual o inferior a 9 anys a data 1 de gener de 2005, per un import del 40% del seu cost d'adquisició (sense IVA) i amb un màxim de 30.000 euros.
  
- Podran ser objecte de subvenció amb esta modalitat, els vehicles adscrits en què es duguen a terme intervencions per a adaptar-los a l'ús de persones amb mobilitat reduïda. En este cas, la subvenció arribarà al 50% del cost de l'adaptació (sense IVA) amb un límit de 6.000 euros per unitat adaptada.
  
Article cinqué. Criteris per a atorgar les subvencions
  
1. S'atendran en primer lloc les sol·licituds d'ajudes per l'adquisició de sistemes avançats de peatge, i s'establix com a criteri d'atorgament la data d'entrada de la sol·licitud.
  
2. La resta de crèdit pressupostari disponible es destinarà a atendre les sol·licituds per rigorós orde cronològic d'aportació de tots els documents que s'exigixen en esta convocatòria per a la concessió de l'ajuda.
  
Article sisé. Resolució i atorgament
  
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap del Servici de Planificació i el cap del Servici Territorial de Transports de València, de la Direcció General de Transports, Ports i Costes i un representant de l'ETM, que una vegada fixades les admissibilitats i quanties segons els criteris establits en l'orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que per mitjà de la present orde se li conferix, dictarà l'oportuna resolució i atorgarà o denegarà l'ajuda, que posarà fi a la via administrativa. En cas d'atorgament, la resolució expressarà amb exactitud la quantia.
  
Esta possibilitat està prevista en l'article 68 de la Llei 5/1983, de 30 de desembre, de Govern Valencià, i article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
  
2. El termini màxim per a resoldre expressament i notificar les sol·licituds presentades serà dos mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat eixe termini sense que haja recaigut resolució expressa haurà d'entendre's que esta és desestimatòria.
  
3. El cap de Servici de Planificació de Transports instruirà el procediment de concessió.
  
4. El beneficiari podrà instar la reformulació de la seua sol·licitud, per a ajustar els compromisos i les condicions a la subvenció otorgable, si l'import de la subvenció de la proposta de resolució provisional és inferior a la que figura en la sol·licitud presentada, d'acord amb l'article 27 de la Llei General de Subvencions.
  
Article seté. Justificació de la despesa i pagament de les subvencions
  
Una vegada notificades les resolucions d'atorgament i prèviament al cobrament d'estes pels beneficiaris, estos hauran de justificar la despesa efectivament realitzada en el termini d'un mes des de la citada notificació, i aportar per a això la documentació següent:
  
a) Factura per l'import total de l'adquisició del vehicle i/o del sistema avançat de peatge.
  
b) Compromís d'adscriure i dedicar el vehicle i/o del sistema avançat de peatge a la realització del servici que es detalla en la resolució d'atorgament de l'ajuda.
  
c) Permís de circulació i fitxa tècnica del nou vehicle.
  
d) Resolució de l'òrgan competent, per la qual s'autoritza l'adscripció a la concessió del nou vehicle i la baixa del vehicle substituït si és procedent.
  
e) Declaració responsable per la qual es manifeste que no s'han rebut altres ajudes o finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'administració de l'efectiva instal·lació i manteniment de tota la instal·lació.
  
S'aportarà la documentació de les ajudes rebudes.
  
L'import de les subvencions o les ajudes és incompatible amb qualsevol altra que s'haja rebut amb els mateixos fins o que es puga rebre en el futur i, de manera particular, per les atorgades o les que poguera atorgar l'ETM.
  
f) En el cas que la subvenció atorgada siga superior a 12.000 euros, de conformitat amb el que disposa l'article 31 de la Llei 38/2003, de 17 de novembre, General de Subvencions, s'acreditarà que s'han sol·licitat ofertes com a mínim a tres proveïdors, i s'haurà de justificar expressament, de conformitat amb els criteris d'eficiència, l'elecció, quan no haja recaigut en la proposta econòmica més avantatjosa.
  
Una vegada rebuda en el termini i en la forma adequada la documentació referida per l'administració, i després de les oportunes comprovacions, es procedirà al pagament de l'ajuda.
  
Article huité. Obligacions dels beneficiaris
  
Els beneficiaris de les ajudes estaran obligats a complir totes les disposicions de l'article 14 de la Llei 38/2003, General de Subvencions, i, concretament, a:
  
a) Mantindre els vehicles durant un període mínim i continuat de huit anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
  
b) Facilitar qualsevol dada o document que la Direcció General de Transports, Ports i Costes considere necessari demanar per a un coneixement exacte i veraç del compliment dels objectius i fins de la present orde.
  
c) Posar en coneixement de la Direcció General de Transports, Ports i Costes qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
d) Disposar dels llibres comptables, els registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
f) Realitzar una adequada publicitat del caràcter públic del finançament, per mitjà de cartell visible.
  
Article nové. Revocació de la subvenció
  
1. Correspondrà el reintegrament de les quantitats rebudes i l'exigència de l'interés legal de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present orde i la legislació vigent.
  
2. A l'efecte es podrà incoar per la Direcció General de Transports, Ports i Costes, i per delegació del conseller d'Infraestructures i Transport, el corresponent expedient que podrà finalitzar, si és procedent, amb la resolució de revocació de la subvenció i l'obligació de reintegrament de les ajudes concedides i els interessos de demora.
  
Article deu. Recursos
  
Esta resolució podrà ser impugnada directament davant la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 16 de setembre de 2005
  
El conseller d'Infraestructures i Transport,